text: 33-årig indebrændt i Aabenraa
  01 januar 2017 kl. 19.07
  En 33-årig mand er indebrændt i en stor brand i en beboelsesejendom på Damms Teglgård i Aabenraa.
  En brand i en beboelsesejendom i Damms Teglgård i Aabenraa kostede søndag aften en 33-årig mand livet.
  Den 33-årige formodes at være beboeren i den lejlighed, hvor ilden startede. Det fortæller vagtchef ved Syd- og Sønderjyllands Politi Bjørn Pedersen til TV SYD. 
  I alt 50 beboere blev evakueret fra opgangen hvor branden startede, og fra naboopgangene på begge sider.
  Seks personer er sendt på sygehuset til kontrol for røgforgiftning. To af dem er politibetjente.
  Meldingen kom ind kl. 18.23, og branden er slukket ca en time senere, fortæller vagtchef Bjørn Pedersen til TV SYD.
  Beboerne i de to naboopgange har fået lov at vende tilbage til deres lejligheder, mens beboerne i den ramte opgang genhuses indtil videre.
  Branden i Aabenraa slukket. Ca 50 personer blev evakueret. 6 kontrolleres for røgforgiftning. En 33 årig mand indebrændt. #politi.dk
  
  